钦定古今图书集成/历象汇编/庶征典/第060卷 > 《汉书》 > 《翼奉传上风角封事》
## 钦定古今图书集成/历象汇编/庶征典/第060卷 > 《汉书》 > 《翼奉传上风角封事》

臣闻之于师治道，要务在知下之邪正。人诚乡正，虽
愚为用；若乃怀邪，知益为害。知下之术，在于《六情》十
二律而已。北方之情，好也，好行贪狼，申子主之。

〈注〉《孟康》曰：“北方水，水生于申，盛于子。水性触地而行，触物而润，多所好则贪而无厌，故为贪狼也。”

东方之情，怒也。怒行阴贼，亥卯主之。

孟康曰：东方木，木生于亥，盛于卯。木性受水气而生，贯地而出，故为怒。以阴气贼害土，故“为阴贼” 也。

贪狼必待阴贼而后动，阴贼必待贪狼而后用。二阴
并行，是以王者忌子卯也。《礼经》避之，《春秋》讳焉。

李奇曰：“北方阴也，卯又阴贼，故为二阴。王者忌之，不举乐。” 《春秋礼记》说皆同。贾氏说桀以乙卯亡，纣以甲子丧，恶以为戒。张晏曰：“子刑卯，卯刑子，相刑之日，故以为忌。” 而云夏以乙卯亡，殷以甲子亡，不推汤武以兴，此说非也。

南方之情恶也，恶行廉贞，寅午主之。

《孟康》曰：南方火，火生于寅，盛于午。火性炎猛，无所容受，故为恶。其气精专严整，故“为廉贞。”

西方之情喜也，喜行宽大，巳酉主之。

孟康曰：西方金，金生于巳，盛于酉。金之为物，喜以利刃加于万物，故为喜。利刃所加，无不宽大，故曰“宽大” 也。

二阳并行，是以王者吉午酉也。《诗》曰：“吉日庚午”，上方
之情乐也。乐行奸邪，辰、未主之。

孟康曰：上方，谓北与东也。阳气所萌生，故为上。辰，穷水也，未穷木也。《翼氏》《风角》曰：“木落归本，水流归东，故木利在亥，水利在辰，盛衰各得其所，故乐也。” 水穷则无隙不入，木上出，穷则旁行，故为奸邪。

下方之情哀也。哀行公正，戌丑主之。

孟康曰：下方，谓南与西也。阴气所萌生，故谓下。戌，穷火也，丑穷金也。翼氏《风角》曰：“金刚火强，各归其乡，故火刑于午，金刑于酉。酉午，金火之盛也。盛时而受刑，至穷无所归，故曰哀也。火性无所私，金性方刚，故曰公正。”

“辰未属阴，戌丑属阳，万物各以其类应。今陛下明圣，
虚静以待物至，万事，虽众何闻而不谕？岂况乎执十
二律而御六情，于以知下参实，亦甚优矣。万不失一，
自然之道也。”乃正月癸未日加申，有暴风从西南来，
未主奸邪，申主贪狼。风以太阴下抵建前，是人主左
右邪臣之气也。

张晏曰：“初元二年，岁在甲戌，正月二十二日癸未也。太阴在太岁后。” 孟康曰：“时太阴在未，月建在寅，风从未下，至寅南也。建为主气，太阴臣气也。加主气，是人主左右邪臣验也。” 晋灼曰：“癸未日，风未辰也，时加申。” 张说是也。

平昌侯比三来见，臣皆以正辰加邪时，辰为客，时为
主人，以律知人情，王者之秘道也。愚臣诚不敢以语
邪人

张晏曰：“平昌侯欲依上来学为时邪也。风日加甲申，知秘道也。” 孟康曰：“谓乙丑之日也。丑为正日，加未而来，为邪时。” 晋灼曰：“奉以未为邪时，占知平昌侯为邪人。此当言皆以邪辰加邪，时字误作正耳。下言大邪之见，辰时俱邪是也。” 《翼氏》曰：“五行动为五音，四时散为十二律也。”

上以奉为中郎，召问奉：“来者以善，日邪？时，孰与邪，日
善时？”奉对曰：“师法用辰不用日。”

孟康曰：“假令甲子日，子为辰，甲为日，用子不用甲也。”

辰为客，时为主人，见于明主，侍者为主人。

张晏曰：“《礼》，君燕见臣，使臣为主人，故侍者为主人。”

辰正时邪，见者正，侍者邪，辰邪时正，见者邪，侍者正。
忠正之见，侍者虽邪，辰时俱正。

孟康曰：“大正厌小邪也。凡辰时属南与西为正，北与东为邪。” 《晋灼》曰：“以上占推之，南方巳午，西方酉戌，东北寅丑为正；西南申未，北方亥子，东方辰卯，为邪。”

大邪之见，侍者虽正，辰时俱邪。

孟康曰：“大邪，厌小正也。”

即以自知侍者之邪，而时邪辰正，见者反邪。

孟康曰：“凡占以见者为本，今自知侍者邪，而时复邪，则邪无所施，故属见者。” 晋灼曰：“上言中正，客见侍者虽邪，辰时俱正，然则小邪属主人矣。何以知之？见者以大正来，反我小邪故也。”

即以自知侍者之正，而时正辰邪，见者反正。

孟康曰：“已自知侍者正而时复正，则正无所施，辰虽邪，而见者更正也。” 晋灼曰：“上言大邪，客见侍者虽正，辰时俱邪，然则小正属主人矣。以此法占之，即以自知主人之正，而时正辰邪矣。何以知之？见者以大邪来，反我小正故也。”

辰为常事，时为“一行。”

孟康曰：“假令甲子日，则一日一夜为子时，十二时也。日加之，行过也。”

辰疏而时精，其效同功，必参伍观之，然后可知。故曰：
“察其所由，省其进退，参之六合五行，则可以见人性，
知人情。”难用外察，从中甚明。故《诗》之为学，情性而已。
“五性不相害，六情更兴废，观性以历。”

张晏曰：“性，谓五行也。历谓日也。” 《晋灼》曰：“翼氏五性：肝性静，静行仁，甲己主之；心性躁，躁行礼，丙辛主之；脾性力，力行信，戊癸主之；肺性坚，坚行义，乙庚主之；肾性智，智行敬，丁壬主之也。”

观情以律。

张晏曰：“情，谓六情，廉贞、宽大、公正、奸邪、阴贼、贪很也。律，十二律也。”

明主所宜独用，难与二人共也。故曰：“显诸仁，藏诸用，
露之则不神，独行则自然矣。”唯奉能用之学者莫能
行。